
Ministru kabineta noteikumi Nr. 771
Rīgā 2023. gada 19. decembrī (prot. Nr. 62 30. §)
Grozījumi Ministru kabineta 2021. gada 23. novembra noteikumos Nr. 769 "Valsts un Eiropas Savienības atbalsta piešķiršanas kārtība lauku attīstībai finanšu instrumentu veidā"
Izdoti saskaņā ar Attīstības finanšu institūcijas likuma
12. panta ceturto daļu un Lauksaimniecības
un lauku attīstības likuma 5. panta ceturto daļu
· Izdarīt Ministru kabineta 2021. gada 23. novembra noteikumos Nr. 769 "Valsts un Eiropas Savienības atbalsta piešķiršanas kārtība lauku attīstībai finanšu instrumentu veidā" (Latvijas Vēstnesis, 2021, 237. nr.) šādus grozījumus:
· 1. Izteikt 1. punktu šādā redakcijā:
· "1. Noteikumi nosaka kārtību, kādā piešķir valsts un Eiropas Savienības atbalstu finanšu instrumentu veidā Latvijas lauku attīstības programmas 2014.–2020. gadam īstenošanas pārejas periodā 2021. un 2022. gadā pasākuma "Ieguldījumi materiālajos aktīvos" apakšpasākumos "Atbalsts ieguldījumiem lauku saimniecībās" un "Atbalsts ieguldījumiem pārstrādē", kā arī apakšpasākumā "Atbalsts ieguldījumiem ar lauksaimniecību nesaistītu darbību radīšanā un attīstīšanā" (turpmāk kopā – apakšpasākumi), to finansējumu, kā arī atbalstāmo darbību un izmaksu attiecināmības nosacījumus."
· 2. Izteikt 3. punktu šādā redakcijā:
· "3. Kopējais Eiropas Lauksaimniecības fonda lauku attīstībai finansējums finanšu instrumentu īstenošanai ir 25 000 000 euro, no tiem:
· 3.1. pasākuma "Ieguldījumi materiālajos aktīvos" apakšpasākumiem "Atbalsts ieguldījumiem lauku saimniecībās" un "Atbalsts ieguldījumiem pārstrādē" – 16 000 000 euro;
· 3.2. apakšpasākumam "Atbalsts ieguldījumiem ar lauksaimniecību nesaistītu darbību radīšanā un attīstīšanā" – 9 000 000 euro."

